laion/Wikipedia-Exotic huggingface dataset:
סקנדינבים

סקנדינבים, או נורדים, הם בני העמים הצפון-גרמאניים שמוצאם מסקנדינביה, חצי אי בצפון אירופה הכולל את שטחיהן של נורווגיה ושוודיה בימינו. במובן הרחב יותר כוללת סקנדינביה גם את דנמרק, איסלנד ואיי פארו. הסקנדינבים כוללים כיום את הדנים, הנורווגים, השוודים והאיסלנדים. לשונותיהם קרובות מאוד זו לזו ובני עם אחד מבינים לרוב את שפתו של עם אחר, להוציא את האיסלנדית, שהשתמרה בבידוד מהשפות הנורדיות המודרניות. נוהגים לסבור בטעות כי גם הפינים הם סקנדינבים, ככל הנראה, משום שפינלנד גובלת בחצי האי הסקנדינבי, ומשום שכמו יתר בני סקנדינביה אף הם נוטים להיות בהירי-שיער ועיניים, אולם הפינים הם עם ממוצא אחר ולשונם רחוקה מאוד מן השפות הסקנדינביות, ומשתייכת למשפחת השפות האורליות (עם זאת השוודית היא שפה רשמית בפינלנד ונלמדת ברוב בתי הספר). החיים הסקנדינבים מפורסמים בתחושת הרווחה שלהם. דו"ח האושר העולמי של האו"ם מדרג כעת את דנמרק, פינלנד, איסלנד, נורווגיה ושוודיה בראש דירוג האושר העולמי. הדבר הראשון שמציינים הסקנדינבים כמקור לאושרם הוא מסירותם להנאה בפועל מחייהם. פסק הזמן לעבודה שהממשלה מאפשרת לאזרחיה הוא אבסורדי בסטנדרטים אמריקאים. היתרון הסקנדינבי על החיים הטובים ביותר בא לידי ביטוי בחופשת לידה ואבהות, המפורסמות כנדיבות ביותר בעולם. "ויקינגים" היה מונח נפוץ לסקנדינבים בתקופת ימי הביניים המוקדמת, במיוחד בהקשר לפשיטות וביזת נזירים בידי הסקנדינבים בבריטניה ובאירלנד. המונח "fin-galls" (ויקינגים נורדים או נורווגים), "gal-goidel" (גאלים זרים) היה בשימוש לגבי אנשים ממוצא נורדי המתגוררים באירלנד או בסקוטלנד, ונטמעו בתרבות הגאלית. מיתולוגיה נורדית דנים (שבט גרמני) גותים פנוסקנדיה סקנדינביה נורדים המדינות הנורדיות המועצה הנורדית Brent Giannotta, What Americans Can Learn From Scandinavians, the Happiest People in the World, thrillist, ‏1-3-2018 ערך זה הוא קצרמר בנושא סקנדינביה. אתם מוזמנים לתרום לוויקיפדיה ולהרחיב אותו.
איסטכיס

איסטכיס (ביוונית: Στάχυς, מת בשנת 54) הוא קדוש נוצרי. על פי המסורת של הכנסיות המזרחיות, איסטכיס היה הבישוף הראשון של ביזנטיון משנת 38 ועד מותו. הוא נחשב למקורב לאנדראס הקדוש ולשאול התרסי. אוסביוס מקיסריה, בהסתמכו על אוריגנס, טוען כי אנדראס הקדוש הטיף לנצרות באסיה הקטנה ובסקיתיה, לאורך הים השחור ואף באזור הוולגה וקייב. על פי המסורת, אנדראס הקים את הכס של ביזנטיון בשנת 38 ומינה את איסטכיס לבישוף. ה"כס של ביזנטיון" התפתח מאוחר יותר לפטריארכיה של קונסטנטינופול ואנדראס הקדוש הוא הקדוש המגן של פטריארכיה זו. לא ברור אם איסטכיס הוא אותו אדם אליו מתייחס פאולוס בפנייה "היקר" באיגרת אל הרומאים. על פי המסורת האורתודוקסית, איסטכיס מת מוות טבעי. בכנסייה האורתודוקסית הוא נחשב לאחד משבעים התלמידים של ישו ולכן גם לקדוש. יום חגו הוא ה-31 באוקטובר.
בן זאב

האם התכוונתם ל... אישים ששמם בן זאב: איתי בן זאב – מנכ"ל הבורסה לניירות ערך בתל אביב, בנו של בארי בן-זאב בארי בן-זאב – מנהל ישראלי, ששימש כיושב ראש מועדון הכדורגל הפועל תל אביב דורי בן זאב – מגיש רדיו, מוזיקאי, זמר ושחקן ישראלי; אחיהם של ערן בן זאב וחמוטל בן זאב, ובנו של מרדכי בן-זאב חמוטל בן זאב – משוררת ופזמונאית; אחותם של ערן בן זאב ודורי בן זאב, ובתו של מרדכי בן-זאב יהודה ליב בן-זאב – בלשן, חוקר ויוצר עברי, בן דור "המאספים" - הדור הראשון של תנועת ההשכלה היהודית יורם בן-זאב – דיפלומט ישראלי, שגריר ישראל בגרמניה ישראל בן-זאב – מזרחן ומחנך ישראלי ישראל בן זאב (שומר) – שומר יערות שנרצח על ידי ערבים מרדכי בן-זאב – שחקן קולנוע וטלוויזיה ישראלי; אביהם של ערן בן זאב, דורי בן זאב וחמוטל בן זאב משה בן זאב – משפטן ושופט מחוזי, שכיהן כיועץ המשפטי לממשלה בין השנים 1963–1968 ערן בן-זאב – שחקן ישראלי, אחיהם של דורי בן זאב וחמוטל בן זאב, ובנו של מרדכי בן-זאב שלמה בן זאב – כדורסלן ישראלי וולפסון
כנסיית אנטוניוס הקדוש

כנסיית אנטוניוס הקדוש היא כנסייה פרנציסקנית קתולית השוכנת ברחוב יפת 51 ביפו, מדרום למבנה בית הספר טרה סנטה. הכנסייה נבנתה בשנת 1932 והחליפה את כנסיית פטרוס הקדוש שבכיכר קדומים ככנסייה הקתולית המרכזית בעיר. כיום היא משמשת עובדים זרים קתולים בגוש דן, בעיקר מהפיליפינים, וכן את הקהילה הקתולית המקומית ואת אנשי הסגל הדיפלומטי הקתולים המתגוררים באזור. במקום משמשים שלושה נזירים פרנציסקנים המתגוררים בקומה השנייה של המבנה. הכנסייה מוקדשת לאנטוניוס הקדוש מפאדובה, נזיר פרנציסקני, מטיף ותאולוג, הנחשב לאחד ממורי הכנסייה. המבנה עוצב בסגנון נאו-גותי וצמוד לו מגדל גבוה בעל צריח מחודד. חלונות המבנה עשויים זכוכית צבועה, ובצדו המזרחי של האולם ניצב מזבח גותי עשוי עץ ושיש המעוטר בדמויותיהם של ישו הנוצרי, פרנציסקוס מאסיזי ואנטוניוס הקדוש מפאדובה. ליד הכנסייה פועלת מקהלת פרנציסקוס הקדוש, שחבריה הם מהגרי עבודה מהפיליפינים. ב-22 במאי 1995 פרץ לכנסייה חייל צה"ל בן 21, אשר השליך רימוני הלם, ירה צרורות מנשקו האישי וגרם נזק כבד למקום. באירוע לא נפגע איש. לאחר מעצרו סירב החייל לשחזר את המעשה, בטענה שמטעמי אמונה אינו יכול לבוא בשערי כנסייה. הוא נידון למאסר של ארבע שנים וחצי. המגדל חזית הכנסייה פרט: חלון טריפורי בחזית פרט: דלת הכנסייה מדיה וקבצים בנושא כנסיית אנטוניוס הקדוש בוויקישיתוף אתר הקהילה תיכון טרה סנטה אודות מקהלת פרנציסקוס הקדוש
הוצאה להורג מבוימת

הוצאה להורג מבוימת היא שיטת עינוי פסיכולוגי, שבו גורמים לקורבן להאמין שהוא מובל להוצאה להורג. בדרך כלל, זה כולל כיסוי של עיני הקורבן, דרישה שיצהיר על בקשותיו האחרונות, אילוץ הקורבן לחפור את הקבר שלו ולעיתים אף אילוצו לצפות במספר הוצאות להורג אמיתיות המתרחשות באותו מקום, ובכך לגרום לקורבן להאמין כי יוצא להורג בפעם הבאה. לעיתים ירי ליד הקורבן או ירי של כדורי סרק עליו מסיים את האירוע. המטרה בביום הוצאה להורג היא לגרום לקורבן העינויים טראומה נפשית. הטראומה תוביל להתמוטטות, ולמצב שבו הקורבן יודה או יגיד כל דבר על מנת להפסיק את העינויים, או תרתיע את הקורבן מלפעול בצורה מסוימת, בתור "אזהרה" כי זו תוביל להוצאה אמיתית להורג. במהלך מלחמת עיראק הואשמו מספר קצינים בצבא האמריקאי כי ביצעו הוצאות להורג מבוימות באסירים. גם צבא צפון קוריאה השתמש בעינויים מסוג זה על מנת לסחוט הודאות בריגול מחיילי ספינת הריגול USS Pueblo ב-1968. ניצולי משבר בני הערובה באיראן דיווחו כי גם שם בוצעו הוצאות מבוימות להורג. בין קורבנותיה הידועים של הוצאה להורג מבוימת היו הסופר הסיני ג'אנג שיאנליאנג והסופר הרוסי פיודור דוסטויבסקי (ב-1849). דוסטויבסקי השתייך ל"חוג פטרשבסקי", וחוקרי צבא הצאר, במסגרת העינויים, העמידו את חברי החוג מול כיתת יורים, למרות שכבר ידעו כי התקבלה חנינה מן הצאר. החוויה השפיעה קשות על כתיבתו של דוסטויבסקי. שטפן צווייג כתב על כך ב"שעות הרות גורל". הוצאה להורג מבוימת מופיעה לעיתים קרובות ביצירות אמנות ותרבות פופולרית, בשל המתח שהיא יוצרת אצל הקהל. דוגמאות לכך הן ההוצאות המדומות להורג בסרטים "האיש שבפנים" של ספייק לי, "ונדטה" ו"המתווך". הוצאה להורג מבוימת משתייכת לקבוצת סוגי עינויים הקרויה "עינויים לבנים" - סוגי עינויים נפשיים ופסיכולוגיים קשים, אשר אינם גורמים נזק פיזי ישיר. איתן רבין, החיילים ביימו הוצאה להורג - הפלשתינים הודו, באתר nrg‏, 10 באוגוסט 2004
מנזר אנטוניוס הקדוש (קופטי)

מנזר אנטוניוס הקדוש הוא מנזר קופטי השוכן ברחוב יצחק אבינרי ביפו, מדרום לכנסיית אנטוניוס הקדוש הקתולית. מתחם המנזר משתרע על שטח ניכר, אך המבנים שבו מוזנחים ומתפוררים. המנזר קרוי על שמו של אנטוניוס הגדול, נזיר מצרי בן המאה ה-4 ואחד הקדושים המרכזיים בכנסייה הקופטית. השטח נרכש בשנת 1855 ובמנזר נמצאת כנסייה שנחנכה בשנת 1865, אכסניה נטושה ששירתה את עולי הרגל הקופטים בדרכם ממצרים לירושלים, וכן באר ותעלות השקיה שסיפקו מים לגן שנמצא בו. מעל למבנה הכנסייה מונחת כיפה אדומה, ובתוכו איקונוסטאזיס מעוטר בדמויות הצלוב, הבתולה וקדושים שונים, ומתקרת האולם תלויה נברשת שהובאה מיוון. עם הקמת מדינת ישראל בשנת 1948 חדלו עולי רגל קופטים ממצרים לפקוד את הארץ, ומאז המנזר הלך והתדרדר. כיום מתגורר במקום נזיר בודד. מדיה וקבצים בנושא מנזר אנטוניוס הקדוש בוויקישיתוף ערך זה הוא קצרמר בנושא נצרות. אתם מוזמנים לתרום לוויקיפדיה ולהרחיב אותו.
הכנסייה האנגליקנית (יפו)

הכנסייה האנגליקנית (לפי השליח שמעון פטרוס) היא כנסייה פרסביטריאנית נטושה הניצבת ברחוב יפת 48 ביפו, מול כנסיית אנטוניוס הקדוש הרומית-קתולית. המבנה מוקף בגן מוזנח ובצידה המזרחי מגדל רבוע אופייני לאדריכלות הכנסייתית הסקוטית. הכנסייה נבנתה בראשית שנות ה-30, בתקופת השלטון הבריטי בארץ ישראל, במטרה להרחיב את השפעת הזרם האנגליקני בעיר ואת מספר מאמיניו. בסמוך למתחם הכנסייה נמצא בית החולים האנגלי הידוע בכינוי "הבית הסקוטי". הכנסייה חדלה לפעול עם כיבוש העיר באפריל 1948, ומאז עומדת נטושה ומוזנחת. מדיה וקבצים בנושא הכנסייה האנגליקנית בוויקישיתוף אורי דביר, נקודת חן תל אביב-יפו, תל אביב-יפו: מודן, 1995, דף 32 ערך זה הוא קצרמר בנושא כנסיות ובנושא תל אביב-יפו. אתם מוזמנים לתרום לוויקיפדיה ולהרחיב אותו.
סנטו דומינגו (מקסיקו)

הכנסייה והמנזר העתיק של סנטו דומינגו דה גוסמאן (ספרדית: Templo de Santo Domingo de Guzmán) הוא המבנה הכנסייתי החשוב ביותר מבין המבנים של תקופת הבארוק שנמצא בוואחאקה שבמקסיקו. מתחם המבנים כולל בתוכו מקום קדוש יסודי וחצר מקיפה, אכסדרות ובהם חדרים, אשר בעבר היו חלק ממנזר, אך כעת הם משמשים כמרכז התרבותי של אואחאקה. גן המנזר הקדום הוא כעת גן אתנובטי המכיל אוסף נרחב של צמחים מקומיים. הכניסה לכנסייה ולמוזיאון היא מעבר לכיכר רחבה אשר משמשת כמרכז של פסטיבלים ומופעי בידור מקומיים. האתר ממוקם כחצי קילומטר צפונית ממרכז העיר והרחוב המקשר ביניהם הפך למדרחוב, לכן זהו מקום בו מטיילים רבות תיירים רבים ותושבי המקום. מקור שם האתר הוא בנזירים הדומיניקנים שייסדו אותו. הם החלו לבנות את האתר בשנת 1572 והבנייה ארכה כ-200 שנה, בין המאה ה-16 למאה ה-18. המנזר היה פעיל בין השנים 1608 ו-1857. במהלך התקופה הפוליטית הלא יציבה במקסיקו באמצע המאה ה-19, השימוש בבניינים הפך צבאי, ובין השנים 1886 ו-1902 הם שימשו כבסיסים צבאיים. בניגוד למנזר, הכנסייה חזרה לשימוש דתי בשנת 1938. בשנת 1972 האתר הפך למוזיאון אזורי, וב-1993 נפלה החלטה לשחזר את האתר, החלטה אשר מולאה עד שנת 1999. בנוסף, שוחזרה הכנסייה במלואה. עיצוב הפנים של הכנסייה מורכב מריקוע זהב נרחב. מדיה וקבצים בנושא סנטו דומינגו בוויקישיתוף
הפגנת כוח (פיתוח גוף)

תחרות הפגנת כוח (באנגלית: Show of Strength Pro Championship) הייתה תחרות פיתוח גוף מקצועית, שהתקיימה במקביל לגברים ולנשים. התחרות נערכה על ידי הפדרציה הבינלאומית של פיתוח הגוף (IFBB) ומומנה על ידי חברת תוספות התזונה GNC. התחרות נערכה במשך שלוש שנים מ-2002 עד 2005 בה היא בוטלה. בתחרות התקיימה גם תחרות תזונה וגזרה נפרדת לנשים. רשימת המתמודדים לשנת 2004 ערך זה הוא קצרמר בנושא ספורט. אתם מוזמנים לתרום לוויקיפדיה ולהרחיב אותו.
אימפריאל ביץ'

אימפריאל ביץ' (באנגלית: Imperial Beach) היא עיר במחוז סן דייגו, קליפורניה, השוכנת לחוף האוקיינוס השקט בסמוך לגבול ארצות הברית-מקסיקו, ומונה, נכון לשנת 2020, כ-26,000 תושבים. העיר נוסדה ביוני 1887 לערך, על ידי ר. ר. מוריסון, מְפַתֵּחַ נדל"ן, והיא עיר החוף הדרומית ביותר במדינת קליפורניה ובקו החוף המערבי של ארצות הברית. שטחה 11.7 ק"מ רבועים. בשנות ה-70 של המאה ה-20 נחשבה אימפריאל ביץ' כעיר לא ידידותית בשל ההזנחה בחוף ימה ובשל חובבי האופנועים הקשוחים שהיא משכה אליה, אך בעשור הראשון של שנות ה-2000 עברה העיר שינוי משמעותי – היא נעשתה מסבירת פנים ואף מטופחת יותר, קו החוף שלה שוקם, נבנו בתי מלון וטיילת וחובבי האופנועים הוחלפו בחובבי גלישת גלים שמתמקדים בצפונה ובדרומה של העיר. למרות זאת, אימפריאל ביץ' עודנה נחשבת כעיר שבה חיים תושבים ממעמד סוציו-אקונומי נמוך עד בינוני. מדי שנה מתקיים בחופה של העיר "פסטיבל ארמונות חול", המושך אליו מדי שנה כ-400,000 צופים. מדיה וקבצים בנושא אימפריאל ביץ' בוויקישיתוף אתר האינטרנט הרשמי של אימפריאל ביץ' (באנגלית)
צ'יאנג מאי

צִ'יאַנג-מַאי או צִ'אַנג-מַאי (הטעמה על ה-צִ'י), (בתאית: เชียงใหม่, ‏האזנה‏Ⓘ‏) היא העיר השנייה בגודלה בתאילנד (אחרי הבירה בנגקוק) והעיר הגדולה ביותר בצפון תאילנד. היא משמשת כבירת המחוז צ'יאנג מאי. העיר מכונה "ורד הצפון". בעבר הייתה העיר חלק מהממלכה הצפונית שהשתרעה על טריטוריות שכיום שייכות ללאוס, תאילנד, ומיאנמר, ומרכזה היה בעיר לואנג פראבנג (העיר השנייה בחשיבותה בלאוס). צ'יאנג מאי ממוקמת בצפון-מערב תאילנד, ונמצאת במרחק שעתיים נסיעה מן הגבולות עם מיאנמר ולאוס. היא משמשת כמרכז תיירות, וכבסיס לסיורים בכל האזור הצפון-מערבי של תאילנד. בעיר נמצא נמל התעופה הבין-לאומי של צ'יאנג מאי. בתחום הטריטוריאלי של צ'יאנג מאי ישנן אטרקציות תיירותיות רבות כגון בזאר הלילה, גן חיות המכיל פנדות (שנתרמו על ידי סין), מקדש דוי-סוטפ העתיק, מפלי מים, גייזרים ועוד. חלק מהתיירים ממשיכים צפונה לעיר פאי, המהווה נקודת מעבר חשובה לתרמילאים. הדיאלקט המקומי המדובר בצ'יאנג מאי וסביבתה שונה מעט מהשפה התאית המדוברת בשאר אזורי המדינה. פירוש שם העיר הוא "העיר החדשה". בלשון המקומית העיר נקראת גם נקוואין-פינג, על שם נהר פינג שהעיר שוכנת על גדתו. בכל שנה, בסוף השבוע הראשון של חודש פברואר, נערך בצ'יאנג מאי פסטיבל פרחים ססגוני. הפסטיבל נמשך שלושה ימים, ובשיאו מתקיימת תהלוכת הפרחים, ביום השני לפסטיבל. בתהלוכה נוסעים כלי רכב גדולים, המשמשים פלטפורמה לפרחים. בפסטיבל משתתפים מגדלי פרחים מכל מחוז צ'יאנג מאי, ובדרך כלל שם המגדל רשום בגדול בקדמת כלי הרכב, לעיתים האותיות עצמן שזורות מפרחים. על במות כלי הרכב נוסעות צעירות, חלקן מלכות יופי לשעבר. במהלך הפסטיבל נבחרת מלכת יופי חדשה של הפסטיבל. לצידי מסלול תהלוכת הפרחים מוקמות טריבונות, עליהן יושבים צופים רבים, מקומיים ותיירים. תהלוכת הפרחים מסתיימת בפארק העירוני. במהלך הפסטיבל נפתחים דוכנים לממכר מזון, דוכני מזכרות, וחפצים שונים. בימיי הפסטיבל ניתן למצוא פסלים רבים העשויים מפרחים, מדובר בפסלי דמויות אנושיות, חיות, חפצים ומקדשים. בסוף הפסטיבל נמכרים הפרחים שהשתתפו בו. גן החיות של צ'יאנג מאי אתר האינטרנט הרשמי של צ'יאנג מאי (בתאית) אורי שבתאי, סיאם צפון, באתר ישראל היום, 17 בנובמבר 2009 ליאת עמיחי שם טוב, ‏ספארי לילה בצ'יאנג מאי, באתר GoTravel הניו יורק טיימס, צ'אנג מאי למתקדמים: עשר המלצות לביקור חוזר, באתר הארץ, 14 בנובמבר 2018 צ'יאנג מאי, באתר אנציקלופדיה בריטניקה (באנגלית) פסטיבל הפרחים של צ'אנג מאי 2025, באתר פסטיבלים וקרנבלים בעולם, ‏2018-12-31 פסטיבל הפרחים בצ'יאנג מאי – תאילנד, באתר מסע אחר admin, פסטיבל הפרחים בצ'אנג מאי, באתר המרכז למטייל תאילנד, ‏2022-09-20
סאן אקספרס

סאן אקספרס (באנגלית: SunExpress; בטורקית Güneş Ekspres Havacılık A.Ş) היא חברת תעופה טורקית שבסיסה הראשי נמצא בנמל התעופה הבינלאומי של אנטליה. סאן אקספרס מבצעת טיסות סדירות וטיסות שכר ליעדים פנימיים בטורקיה וטיסות בינלאומיות לאירופה. החברה נמצאת בבעלות משותפת של טורקיש איירליינס ולופטהנזה. החברה הוקמה בשנת 1989 במיזם משותף לחברות טורקיש איירליינס ולופטהנזה. החברה החלה לפעול במרץ 1990 בטיסה בין נמל התעופה הבינלאומי של אנטליה לפרנקפורט. בשנת 2011 הקימה החברה חברת בת בשם סאן אקספרס דויטשלנד אשר הפעילה טיסות מערים בגרמניה ליעדי פנאי ונופש בדרום אירופה והמזרח התיכון. קוד היאט"א של החברה היה XG, קוד האיקא"ו היה SXD, ואות הקריאה היה SUNRISE. ב-23 ביוני 2020, הוכרז כי חברת הבת הגרמנית תפסיק את פעילותה ותחוסל. צי המטוסים שלה חולק בין סאן אקספרס ויורווינגס. צי המטוסים של החברה נכון למרץ 2023: מדיה וקבצים בנושא סאן אקספרס בוויקישיתוף אתר האינטרנט הרשמי של סאן אקספרס (בטורקית) אתר האינטרנט הרשמי של סאן אקספרס (באנגלית) סאן אקספרס, ברשת החברתית פייסבוק סאן אקספרס, ברשת החברתית אקס (טוויטר) סאן אקספרס, ברשת החברתית אינסטגרם סאן אקספרס, ברשת החברתית LinkedIn סאן אקספרס, סרטונים בערוץ היוטיוב Aviation24.be, Lufthansa shuts down SunExpress Deutschland; Turkish branch stays active, Aviation24.be, ‏2020-06-23 (באנגלית בריטית) Fleet Overview | SunExpress, SunExpress EN (באנגלית בריטית) SUN EXPRESS FLEET DETAILS, airfleets (באנגלית)
נייר ערך מגובה משכנתה

נייר ערך מגובה משכנתה (mortgage-backed security או MBS) הוא נייר ערך אשר התזרים העתידי שלו מגובה על ידי קרן ותשלומי הריבית של קבוצת משכנתאות. התשלומים הם בדרך-כלל חודשיים. במשכנתאות לצורך מגורים בארצות הברית קיימת אפשרות לשלם יותר מתשלום החובה החודשי או לשלם את כל יתרת המשכנתה. מסיבה זו תזרים החזרי הריבית של המשכנתה אינו ידוע מראש באופן ודאי, ולכן הוא משקף סיכון נוסף למשקיע בנייר ערך זה. ישנו סוג ספציפי של נייר ערך מגובה משכנתה הנקרא "נייר ערך מסחרי מגובה משכנתה" אשר מגובה על ידי מקרקעין מסחרי או בנייני מגורים. מקרקעין אלו מגוונים עם הלוואות ארוכות (חמש שנים ומעלה), אשר בדרך כלל מציעות ריבית קבועה עם הגבלות על תשלום מראש, ועם הלוואות קצרות (שנה עד שלוש שנים) המציעות בדרך כלל ריביות משתנות וללא הגבלות על התשלום מראש. ניירות ערך אלו היו מבין הגורמים העיקריים להתפתחות משבר הסאבפריים. נייר ערך מגובה משכנתה, באתר אנציקלופדיה בריטניקה (באנגלית) נְיַר עֵרֶךְ מְגֻבֵּה מַשְׁכַּנְתָּה במילון בנקאות (תשס"ז), באתר האקדמיה ללשון העברית ערך זה הוא קצרמר בנושא כלכלה. אתם מוזמנים לתרום לוויקיפדיה ולהרחיב אותו.
טיטאנובואה

טיטאנובואה (שם מדעי: Titanoboa) הוא סוג נכחד של נחש ענק שחי לפני 58 עד 60 מיליון שנים בתקופת הפלאוקן, כ-10 מיליון שנים לאחר הכחדת הקרטיקון-שלישון. המין המוכר היחידי הוא ה-Titanoboa cerrejonensis, הנחש הגדול ביותר שנמצא אי פעם. פירוש השם טיטאנובואה הוא בואה ענק, שמו של ה-Titanoboa cerrejonensis נלקח משם המכרה בו התגלו המאובנים. החוקרים שהשוו את גודל וצורת החוליות המאובנות לחוליות של נחשים חיים הסיקו שה-T. cerrejonensis הגיע לאורך מרבי של בין 12 ל-15 מטרים, משקלו היה כ-1,135 ק"ג ובחלקו העבה ביותר היה קוטר כמטר אחד. ב-2009 הודיעו מספר חוקרים כי גילו מאובנים של 28 נחשים מהמין T. cerrejonensis במכרות הפחם קרחון (Cerrejón) בלה גווחירה, קולומביה. לפני הגילוי האחרון נמצאו מספר מאובנים של חוליות מתקופת הפלאוקן באזורים הטרופיים העתיקים של אמריקה הדרומית. מכיוון שנחשים הם בעלי דם קר הממצאים החדשים מרמזים שאזורי המחיה של הטיטאנובואה היו חמים יותר מכפי ששיערו קודם והטמפרטורה הממוצעת הייתה כ-30 מעלות. הטמפרטורה החמה אפשרה לנחשים להגיע לגודל גדול יותר בהשוואה לנחשים שחיים כיום, בדומה לבעלי חיים בעלי דם קר החיים כיום כשהפרטים הגדולים יותר חיים באזור הטרופי החם ואילו פרטים קטנים יותר חיים רחוק מקו המשווה באזורים חמים פחות. נחש קדום זה הופיע במשחקים עולם היורה: המשחק וJurassic World: Alive. מדיה וקבצים בנושא טיטאנובואה בוויקישיתוף טיטאנובואה, באתר האנציקלופדיה של החיים (באנגלית) טיטאנובואה, באתר GBIF (באנגלית) טיטאנובואה, באתר אנציקלופדיה בריטניקה (באנגלית) סרט על גודלו של הטיטאנובואה Never Leather, Samantha The Python Dies at the Zoo, הניו יורק טיימס, 22 בנובמבר 2002
מרדכי עובדיהו

מרדכי עובדיהו (גוטסדינר) (23 במאי 1909 – 8 בפברואר 1981) היה סופר עברי, עיתונאי, עורך פרסומים ומזכירו של חיים נחמן ביאליק. מרדכי עובדיהו נולד בשנת תרס"ט (1909). בשדליץ, פולין. לאלתר דוד הכהן, פעיל ציוני דתי מצאצאי רבי עקיבא איגר. עלה ארצה בשנת 1931 ופנה ללמוד בבית הספר החקלאי מקוה ישראל. שם התגורר פרק זמן קצר בחדר אחד עם המשוררים נתן אלתרמן ואבות ישורון. זמן מה היה מזכירו האישי של חיים נחמן ביאליק, ושהה עם המשורר בלונדון. לימים פרסם יומן מורחב על תקופה זו בשם "מפי ביאליק", תש"ח, שיצא בכמה מהדורות. מרדכי עובדיהו כתב כמה ספרי סיפורים קצרצרים, בנוסח גרשון שופמן, יעקב קלצקין ופטר אלטנברג האוסטרי. מרדכי עובדיהו נפטר בתל אביב בשנת 1981. אדם בחוץ: סיפורים ושרטוטים, מסדה, תל אביב, 1951. בין ניצוץ לשלהבת, אברהם קריב, המבקר והמשורר, גלים, תל אביב, 1961. הבית הלבן, רשימות מבית החולים, תל אביב, 1936. בסער ובדממה , דמויות בספרותנו החדשה, תל אביב, 1976. בעל השפע : יהודה בורלא, תל אביב, גלים 1970. יום ליום : אדם והווי בארץ, תל אביב, גלים, 1954. יופי חדש , אדם והווי בארץ - סיפורים ורישומים, תל אביב, 1975. מאחרוני הראשונים - י"ד ברקוביץ', תל אביב, גלים, 1968. מפי ביאליק : דברים מפי המשורר, תגים לדיוקנו, תל אביב, 1969. תחנה אחת קודם : סיפורים, מסדה, תל אביב, 1960. פרקי ג. שופמן : תגים לדמותו ויצירתו, תל אביב, 1960. סופר לאלף ידידים : לדמותו ופעלו של דניאל פרסקי, תל אביב, גלים, תשכ"ב 1962. מתוך רמצי האפר: הגברת לאזארוס. - אבא שלי, מאת סילביה פלאת, מאנגלית - מרדכי עובדיהו, תל אביב, 1965. פקיד כי ימלוך, קומדיה בשלש מערכות, מאת וילהלם ליכטנברג, עברית - מרדכי עובדיהו, תל אביב. רשימת הפרסומים של מרדכי עובדיהו, בקטלוג הספרייה הלאומית מרדכי עובדיהו, ב"לקסיקון הספרות העברית החדשה" מרדכי עובדיהו, דף שער בספרייה הלאומית מרדכי עובדיהו, בלקסיקון הספרות העברית החדשה
דיבור בהבלעת הברות

דיבור בהבלעת הברות הוא תהליך לשוני בו הדובר הוגה שתי הברות או יותר כהברה אחת. הבלעת הברות נפוצה בשפת היום-יום כמעט בכל השפות, ובחלקן, אף הפכה לתקינה מבחינה לשונית. בכתיבה נהוג לעיתים להחליף את ההברה אשר נשמטה בגרש יחיד. מילת היחס את ולאחריה ה"א הידיעה לעיתים נהגית כאות ת' המנוקדת בפתח. לדוגמה, "את הדבר" נהגה כ"ת'דבר". מה זאת אומרת: מ'זתומרת מה המצב: מ'מצב בוא הנה: בוא'נה שלך: ש'ך חיבור בין האות ת' לס' יוצר הברת צ'. לדוגמה בית ספר - בצפר. תשומת לב - צומת לב. בתנ"ך ניתן למצוא מספר דוגמאות לכתיב לא-תקני שעשוי להעיד על הבלעת הברות כבר בעברית המקראית. כיוון שהמדובר בכתיבה ולא בדיבור, לא ניתן להסיק בוודאות שמדובר בהבלעת הברות, כיוון שתופעה זו שנובעת מן השפה הדבורה; אף-על-פי-כן, ייתכן שבמקרים הבאים הכתיב הלא-תקני מעיד על כתיבה המחקה את אופן ההגייה בדיבור: "מַלָּכֶם (מַּה־לָּכֶם) תְּדַכְּאוּ עַמִּי, וּפְנֵי עֲנִיִּים תִּטְחָנוּ; נְאֻם־אֲדֹנָי ה' צְבָאוֹת." [ישעיהו ג, טו] "וַיֹּאמֶר אֵלָיו ה' מזה (מַה זֶּה) בְיָדֶךָ וַיֹּאמֶר מַטֶּה." [שמות ד, ב] המילים of, to ו-have נהגות כשווא פונטי (שלא להתבלבל עם השווא בשפה העברית). לדוגמה, צמד המילים "want to" נהגה כ-"wanna". המילה you נהגית כצלילים יא, ג'א או צ'א. לדוגמה, צמדי המילים "did you" ו-"got you" נהגים כ-"didja" ו-"gotcha" (בהתאמה). give me: gimme what's up: 'sup, wassup מעתק הגאים
ביאה דרך איברים

בהלכה ביאה דרך איברים היא כינוי למגע מיני שאינו "ביאה כדרכה" (יחסי אישות וגינאליים) ולא ביאה שלא כדרכה (יחסי מין אנאליים), אלא חיכוך איבר המין ושפיכת הזרע בכל מקום בגופה של האשה (שאינו הנרתיק או פי הטבעת). ביאה דרך איברים אינה נחשבת לביאה על פי ההלכה. עם זאת, לדעת כמה פוסקים, במצבי דחק מסוימים בהם אין אפשרות לקיים את הביאה ואת מצות עונה בדרך הרגילה, ביאה זו מותרת ואינה נחשבת להוצאת זרע לבטלה. בתלמוד הבבלי מובא שביאה דרך איברים אינה נחשבת לביאה הלכתית, ולכן אדם שהזהיר את אשתו שלא להתייחד עם גבר זר שהוא חושד שהיא חוטאת עימו בביאה דרך איברים, ואשתו עברה על אזהרתו - אין היא נחשבת לאשה סוטה, אף שנהגה בפריצות: "שכבת זרע" - פרט לדבר אחר. מאי דבר אחר?... אמר רבא: פרט לשקינא לה דרך אברים. א"ל אביי: פריצותא בעלמא היא, ופריצותא מי אסר רחמנא?... לעולם לשקינא לה דרך אברים, ומהו דתימא בקפידא דבעל תליא רחמנא, ובעל הא קא קפיד - קמשמע לן — תלמוד בבלי, מסכת סוטה, דף כ"ו, עמוד ב' מובאה נוספת המתייחסת לביאה דרך איברים משווה את הבא על אשה דרך איברים למוציא זרע לבטלה: תנו רבנן: הגרים והמשחקין בתינוקות - מעכבין את המשיח... משחקין בתנוקות מאי היא? אילימא משכב זכור - בני סקילה נינהו! אלא דרך אברים - בני מבול נינהו! — תלמוד בבלי, מסכת נדה, דף י"ג, עמוד ב' אף שהתלמוד במסכת נידה משווה את מעשה הביאה דרך איברים להוצאת זרע לבטלה, כאשר הדבר לא נעשה מתוך רצון להשחית את הזרע אלא מאילוצים שונים, כגון במצבים שבהם ישנו איסור רפואי לקיים יחסי אישות תקינים, או כשיש מניעה טכנית המונעת אפשרות זו לזמן ממושך, ישנם פוסקים המתירים לקיים תשמיש דרך איברים. אחד המקורות להיתר זה אלו דברי הרמב"ם בהלכות איסורי ביאה (על פי חלק מהנוסחאות): אשתו של אדם מותרת היא לו, לפיכך כל מה שאדם רוצה לעשות באשתו עושה בועל בכל עת שירצה ומנשק בכל אבר ואבר שירצה, ובא עליה בין כדרכה, בין שלא כדרכה, בין דרך אברים — משנה תורה לרמב"ם, ספר קדושה, הלכות איסורי ביאה, פרק כ"א, הלכה ט' יש פוסקים שכתבו שבמצב של אילוץ רפואי המונע אפשרות לקיים יחסי אישות תקינים, מותר לקיים את היחסים באופן של 'דרך איברים', וזה אף עדיף על ביאה שלא כדרכה, שיש בה עינוי לאשה, והיא גם מגונה יותר. ביאה שלא כדרכה הרב יאיר וייץ, ביאה דרך איברים כשאי אפשר לקיים יחסי אישות רגילים, באתר ישיבת הר ברכה הרב חננאל רוס, 'ביאה דרך איברים בבני זוג', מגזין גלויה דבר סתר, ביאה דרך איברים, עמ' 57–76. הרב יצחק רונס, 'האם אפשר לדחות את ליל הכלולות', תחומין ל"ו, עמ' 121–129. מגע פיזי בין בני זוג נשואים, אסיא צז-צח, תשע"ה רש"י מפרש ש'דרך איברים' הכוונה "מיעוך דדים ודש מבחוץ בשאר איברים". כלומר שפיכת הזרע באיברים אחרים מלבד בנרתיק (או בפי הטבעת, שזוהי ביאה שלא כדרכה). כלומר, חטאם כחטא אנשי דור המבול, שעל פי המדרש חטאו בהוצאת זרע לבטלה[דרוש מקור] ברוב גרסאות הדפוסים מופיעות המילים "ובלבד שלא יוציא זרע לבטלה", השוללות אפשרות זו. עם זאת, במהדורות המדויקות המבוססות על כתבי יד (למשל במפעל משנה תורה, במהדורת הרב יוסף קאפח וב'שינויי נוסחאות' של רמב"ם פרנקל). כגון במצב של שליית פתח. הרב שמואל קדר, קונטרס 'בגדרי הוצאת זרע לבטלה' ענף ג' אות ב'; שו"ת קדושת אמת י"ב; הרב אליהו בן סימון, חיי משפחה של סובלת מווגיניזמוס אמיתי, אסיא קיא-קיב, תשע"ט עמ' 165–211.
יצחק רפאל עציון

יצחק רפאל (הלוי) עציון (הולצברג) (בליטאית: Izakas Golcbergas; בפולנית: Izaak Holcberg; ‏ 1885–1981) היה איש חינוך ופעיל ציבור בתנועת "המזרחי", חתן פרס ישראל לחינוך (1979). עציון נולד בקובנה, נצר למשפחת סולובייצ'יק (אמו הייתה בתו של הרב חיים שמחה סולובייצ'יק, אחיו של רבי יוסף דב סולובייצ'יק בעל "בית הלוי"). למד בצעירותו לימודים כלליים ולימודי תלמוד באופן פרטי, ובשנת 1921 סיים לימודי מתמטיקה וביולוגיה באוניברסיטת חרקוב. בשנת 1920 החל לעבוד במכון הטכנולוגי בחרקוב תוך לימודי מתמטיקה באוניברסיטה, ובסיום לימודיו שב לליטא ופנה לעסוק בתחום החינוך. בשנים 1921–1933 עמד בראש מוסדות חינוך שונים בקהילה היהודית בליטא: מנהל גמנסיה לבנות "יבנה" בעיר טלז (1921–1925 ובשנית בין 1927–1933), מנהל סמינר "יבנה למורים" בטלז (1925–1933) ומייסד ומנהל הגמנסיה לבנות בקובנה (1925–1926). בין השנים 1923–1925 שימש נציג היהדות החרדית בסיימאס הליטאי. עציון עלה לארץ ישראל בשנת 1933, והחל לפעול במסגרת בתי המדרש של תנועת "המזרחי" בירושלים. בשנת 1937 מונה למפקח רשת בתי הספר של התנועה, ובשנת 1943 מונה למפקח ראשי על הזרם הדתי מטעם הוועד הלאומי. עיסוקו זה נמשך מטעם משרד החינוך והתרבות, לאחר הקמת מדינת ישראל ועד לביטול הזרמים בחינוך בשנת 1953. בבחירות לכנסת השישית הוצב במקום ה-114 של רשימת המפד"ל. עציון היה בעל תואר דוקטור ונמנה בין מייסדי בית האולפנא האוניברסלי לתורה ומדע. עבודתו זכתה לעיטור מנשיא ליטא (1931), פרס החינוך של עיריית תל אביב (1967) ופרס ישראל לחינוך (1979). עציון פרסם עשרות מאמרים וספרי עזר למורים ומחנכים. מהחשובים שבהם: ילקוט פירושים לתורה בהוצאת ראובן מס הדרכה מתודית להוראת התורה עם מפרשים עיקרי היהדות במחשבת ישראל על הוראת החשבון החינוך הדתי כחובת ההורים והמורים העולם הגדול בו אנו חיים, שיחות באסטרונומיה (תורת הכוכבים) לנוער בהוצאת "קרית- ספר" מצבתו באתר "עדה המצבה" יצחק רפאל עציון (1885-1981), הלוי, דף שער בספרייה הלאומית ספר הזיכרון לקהילת טלז, עמוד 27 חינוך הורים, דבר, 8 בפברואר 1942 רשימת המפד"ל לכנסת השישית, אתר המכון לדמוקרטיה ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.